Sag C-596/13 P

Europa-Kommissionen

mod

Moravia Gas Storage a.s.

»Appel — det indre marked for naturgas — forpligtelse for naturgasvirksomheder — indførelse af et system med forhandlet tredjepartsadgang til lagerfaciliteter for gas — de tjekkiske myndigheders beslutning — midlertidig undtagelse for fremtidige underjordiske gasoplagringsanlæg i Dambořice — Kommissionens afgørelse — pålæg om at trække beslutningen om undtagelse tilbage — direktiv 2003/55/EF og 2009/73/EF — tidsmæssig anvendelse«

Sammendrag – Domstolens dom (Anden Afdeling) af 26. marts 2015

Institutionernes retsakter – tidsmæssig anvendelse – regler om proceduren – materielle bestemmelser – sondring Tilnærmelse af lovgivningerne – harmoniseringsforanstaltninger – fælles regler for det indre marked for naturgas – direktiv 2003/55 og 2009/73 – tidsmæssig anvendelse – umiddelbar anvendelse af nye processuelle bestemmeler på igangværende procedurer for vedtagelse af afgørelser om undtagelse (Europa-Parlamentets og Rådets direktiv 2003/55, art. 22, og direktiv 2009/73, art. 36)

En ny retsregel finder anvendelse fra det tidspunkt, hvor den retsakt, hvori den er indeholdt, træder i kraft, og selv om den ikke finder anvendelse på retlige situationer, der er opstået og endeligt fastlagt, mens den tidligere lov var gældende, skal den anvendes på disses fremtidige virkninger og på nye retlige situationer. Noget andet gælder kun – og med forbehold af det principielle forbud mod retsakters tilbagevirkende kraft – såfremt den nye retsregel er ledsaget af særbestemmelser, som specielt regulerer dens tidsmæssige anvendelse. Processuelle regler antages almindeligvis at finde anvendelse fra deres ikrafttrædelsestidspunkt, til forskel fra materielle regler, der normalt fortolkes således, at de kun omfatter forhold, som ligger forud for ikrafttrædelsen, såfremt det af ordlyden, bestemmelsernes formål eller opbygning klart fremgår, at dette har været meningen. (jf. præmis 32 og 33) Når der ikke foreligger særbestemmelser, som specielt regulerer den tidsmæssige anvendelse af direktiv 2009/73 om fælles regler for det indre marked for naturgas og om ophævelse af direktiv 2003/55, skal dette direktiv anvendes på igangværende procedurer fra det tidspunkt, hvor det trådte i kraft. Direktiv 2009/73 skaber nemlig ikke en ny ordning, men er en direkte fortsættelse af direktiv 2003/55 om fælles regler for det indre marked for naturgas og om ophævelse af direktiv 98/30, hvis materielle bestemmelser det i øvrigt ikke ændrer, herunder bestemmelserne, der vedrører de materielle betingelser for at være begunstiget af en undtagelse, i artikel 22, stk. 1 og 2, i direktiv 2003/55 og artikel 36, stk. 1 og 2, i direktiv 2009/73. Under disse omstændigheder var de bestemmelser, der gjaldt på tidspunktet for vedtagelsen af Kommissionens afgørelse om undtagelse af et underjordisk gasoplagringsanlæg, ikke bestemmelserne i direktiv 2003/55, men bestemmelserne i direktiv 2009/73. Det følger heraf, at Kommissionen ikke har anvendt bestemmelserne i direktiv 2009/73 med tilbagevirkende kraft, men at den har vedtaget denne afgørelse på grundlag af den på daværende tidspunkt gældende bestemmelse. (jf. præmis 37, 41, 42 og 45)

Sag C-596/13 P

Europa-Kommissionen

mod

Moravia Gas Storage a.s.

»Appel — det indre marked for naturgas — forpligtelse for naturgasvirksomheder — indførelse af et system med forhandlet tredjepartsadgang til lagerfaciliteter for gas — de tjekkiske myndigheders beslutning — midlertidig undtagelse for fremtidige underjordiske gasoplagringsanlæg i Dambořice — Kommissionens afgørelse — pålæg om at trække beslutningen om undtagelse tilbage — direktiv 2003/55/EF og 2009/73/EF — tidsmæssig anvendelse«

Sammendrag – Domstolens dom (Anden Afdeling) af 26. marts 2015

Institutionernes retsakter — tidsmæssig anvendelse — regler om proceduren — materielle bestemmelser — sondring Tilnærmelse af lovgivningerne — harmoniseringsforanstaltninger — fælles regler for det indre marked for naturgas — direktiv 2003/55 og 2009/73 — tidsmæssig anvendelse — umiddelbar anvendelse af nye processuelle bestemmeler på igangværende procedurer for vedtagelse af afgørelser om undtagelse (Europa-Parlamentets og Rådets direktiv 2003/55, art. 22, og direktiv 2009/73, art. 36)